Snímka má perfektnú kameru i soundtrack. Zamrzí pridlhá minutáž.
Máloktorý komiksový hrdina je tak hlboko zarytý do všeobecného povedomia ako Batman. On a snáď ešte Superman sú superhrdinovia, ktorých poznajú aj tí, čo žiadnu komiksovku nikdy nevideli a nečítali. Vďačia za to hlavne úctyhodnému počtu pokusov o ich spracovanie na striebornom plátne.
V týchto dňoch prichádza do kín ďalší pokus o sfilmovanie netopierieho superhrdinu a tvorcovia sa od začiatku netaja tým, že chcú predviesť niečo originálne.
Skúšali to mnohí
Batman bol prvýkrát sfilmovaný ešte v 40. rokoch predošlého milénia a ďalší pokus nasledoval o zhruba dve dekády neskôr. Do povedomia veľkej časti dnešných divákov sa však netopierí muž dostal vďaka temným a trocha rozprávkovým filmom Tima Burtona Batman (1989) a Batman sa vracia (1992) s Michaelom Keatonom v hlavnej úlohe.
Nasledovalo niekoľko viac či menej dôstojných filmárskych pokusov, ako Batman navždy (1995) či Batman a Robin (1997), až sme sa dočkali kultovej trilógie Christophera Nolana o Temnom Rytierovi v hlavnej úlohe s Christianom Baleom.
O niekoľko rokov neskôr sa DC pokúsilo vniesť Batmana, tentokrát s tvárou Bena Afflecka, do svojho rozšíreného filmového univerza (DCEU). Najskôr zaznávaným, no v mnohých aspektoch zaujímavým titulom Batman vs. Superman: Úsvit spravodlivosti (2016) a o rok neskôr jeho pokračovaním Justice League (2017).
Tu niekde sú korene práve vydanej snímky Batman s Robertom Pattinsonom. Pôvodne mal totiž v rámci DCEU vyjsť aj samostatný film o Batmanovi. Režírovať, produkovať i hrať ho mal Ben Affleck. Došlo aj k podpisu zmluvy, no Affleck z projektu vycúval a DC ho zverila do rúk režiséra Matta Reevesa.
"Trúfame si povedať, že Matt Reeves vytvoril najzaujímavejší film o Batmanovi od čias Tima Burtona."
Ten sa rozhodol vyskúšať niečo, čo doposiaľ nikto pred ním. Namiesto záplavy komiksových akčných scén, palety futuristických gadgetov netopierieho muža a heroických výrokov vytvoril temnú, pomalú, ba priam hĺbavú detektívku, ktorá sa snáď viac ako na komiksovky podobá na filmy noir z polovice minulého storočia.
Reeves chcel podľa vlastných slov divákom priblížiť atmosféru detektívnych komiksov o Batmanovi, ako Year One (1987) či Ego (2000) a musíme na rovinu povedať, že výsledkom je najzaujímavejší Batman od čias Tima Burtona.
Hĺbavý samotár
Nový Batman v mnohom pripomína Jokera s Joaquinom Phonenixom spred troch rokov. Tak ako Joker, ani nový Batman nakoniec nie je súčasťou DCEU, ale zatiaľ ide o samostatné dielo. A tak ako Joker, aj Batman prichádza s novým pohľadom na dobre známu postavu.
Matt Reeves nevytvoril príbeh o zrode hrdinu. Neskúma, ako sa Bruce Wayne stal Batmanom, ale hodí diváka do sveta, v ktorom už roky bojuje proti zlu v uliciach, ale i proti silnejúcej neistote, či vôbec jeho úsilie má nejaký zmysel.
Reevsov Batman je hĺbavý samotár, ktorý sa miestami ledva udržuje v stave príčetnosti. Snímka je plná Pattinsonovych monológov pripomínajúcich spomínané noir filmy 50. a 60. rokov či niektoré neo-noir diela, ako bol minuloročný Reminiscence.
Samotná snímka pripomína oveľa viac detektívku, než to, čo si dnes obvykle predstavíme, keď sa povie komiksovka. Iste, vo filme sú aj akčné scény, ale je ich len pár, hoci kvalitných. Oveľa viac času režisér trávi skúmaním hádaniek, ktoré hlavnému hrdinovi schováva Riddler (Hádanka), či rozhovormi s miestnym mafiánom Tučniakom.
Okrem týchto dvoch tradičných komiksových nepriateľov Batmana uvidíme aj jeho spoločníčku Catwoman (Zoë Kravitz). Pattinson a Kravitz na plátne žiaria a ich výkony vo filme sú kritikmi právom vyzdvihované. Pattinson už v snímke Tenet ukázal, že nemieni byť večne spájaný so ságou Twilight a vie zahrať aj celkom odlišné úlohy. Teraz to potvrdzuje znova.
Vyzerá a znie krásne
Text o novom Batmanovi by nemohol byť úplný bez zmienky dvoch aspektov – kamery a hudby. Je skvelé, že oba sa absolútne vydarili, keďže práve v takejto temnej, hĺbavej snímke je ich kvalita mimoriadne dôležitá.
Kameru mal na starosti Greig Fraser, ktorý nedávno nakrútil napríklad film Duna. Komiksovky posledných rokov sa vyznačujú skôr tradičnou kamerou poskytujúcou dobrý prehľad o akcii, ktorej je na plátne požehnane. Batman je iný. Obraz je často nejasný a divák si nie je istý, čo vlastne vidí. Inokedy sú zasa zábery veľmi dlhé a takmer statické, aby mohol divák pomaly nasávať atmosféru scény. Kamera miestami pripomína viac artovú, než komiksovú tvorbu.
Soundtrack zložil Michael Giacchino, ktorému len nedávno vyšiel nový Spider-Man. Chválili sme ho vtedy a chválime ho aj teraz. Hudba v novom Batmanovi je výborná. Pritom je použitých iba niekoľko skladieb a jedna ústredná melódia, ktorá sa opakuje prakticky počas celého filmu a udržuje divákov v napätí.
Problémom je minutáž
Asi najväčším problémom snímky je jej dĺžka. Má takmer tri hodiny. Také dlhé komiksovky sme tu už mali. Avengers: Infinity War či Avengers: Endgame boli podobne dlhé či ešte dlhšie. No tie boli plné rýchlej akcie, takže si divák väčšiu dĺžku ani nestihol všimnúť. No pri už tak pomaly sa posúvajúcom deji, s akým prišiel Batman, je táto dĺžka smrteľná.
Pri jednotlivých scénach si síce budete hovoriť, ako pekne vyzerajú, ako krásne znejú a ako parádne sa v nich Pattinson tvári, toto však človeka dokáže baviť len obmedzený čas. A ten čas pre väčšinou divákov, žiaľ, vyprší oveľa skôr, ako uvidia záverečné titulky.
Treba ho vidieť
Nový Batman je vskutku pozoruhodné filmárske dielo, minimálne v porovnaní s doterajšími snímkami o netopierom mužovi. Svojou originalitou má ambíciu zaujať aj divákov, ktorí sa za iných okolností vyhýbajú žánru komiksových filmov veľkým oblúkom. Reevesov Batman je skutočne iný, než drvivá väčšina komiksoviek, ktoré sme za posledné dekády videli. Nie je to však bez chýb, z ktorých najväčšou je dĺžka.
Batman má byť základom nového univerza, z ktorého by DC chcelo mať minimálne trilógiu. Pattinson sa nechal počuť, že s projektom tiež do budúcna počíta, takže dnes všetko nasvedčuje tomu, že ďalšie časti by mali byt viac-menej isté. A to je podľa nás skvelá správa.
Vyplňte kvíz a vyhrajte! Na sesterskom webe HernáZóna.sk súťažíme o exkluzívne Batman hodinky v hodnote 300 eur.
Filmu sa venujeme aj v najnovšom podcaste: